”Ystävällinen penis” maalattiin piiloon Putinin silmien alta – kuvat ennen ja jälkeen

Volgogradin uudistetulle lentokentälle tehty seinämaalaus muistutti venäläisten mielestä niin paljon miehen sukupuolielintä, että se piti maalata piiloon ennen Vladimir Putinin vierailua.

”Ystävällinen penis” peitettiin osittain ennen Vladimir Putinin vierailua maalaamalla sen yläkaaren päälle seinän taustaväriä. Maalauksen alaosassa näkyvää koukeroa ei peitetty. Pienemmässä kuvassa maalaus alkuperäisessä asussaan.­

Venäjän politiikan tulkitseminen ei ole aina helppoa, mutta joskus apuja siihen löytyy hyvinkin pienistä ja jopa huvittavista episodeista.

Yksi tällainen sattui viikonloppuna Volgogradissa eli entisessä Stalingradissa, kun kaupungin uudistetun lentokentän seinämaalaus päätettiin maalata osittain piiloon juuri presidentin Vladimir Putinin vierailun alla.

Putin kävi maanantaina tutustumassa lentokentän moderniin uuteen terminaaliin sekä muun muassa sen venäläisvalmisteisiin läpivalaisulaitteisiin.

Ennen Putinin vierailua kaupungissa käytiin ankara kädenvääntö siitä, mitä lentokenttäterminaalin pääsisäänkäynnin luona oleva seinämaalaus muistuttaa ja onko siinä itse asiassa ilmiselvä miehen sukupuolielin.

Lentokentän henkilökunta ilmoitti vielä muutamaa päivää ennen Putinin vierailua, että seinämaalausta ei muuteta, sillä sen tuo lentomatkustajille iloa ja hyvää mieltä.

– Piirrosta ei maalata pois, sillä sen on tarkoitus ilahduttaa matkustajiamme. Maalaus herättää positiivisia tunteita ja luo ystävällistä mielialaa ennen lentoa erityisesti heille, jotka pelkäävät lentämistä, sanoi Volgogradin lentokentän lehdistöedustaja Tatjana Fomitsheva vielä viime torstaina Bloknot-Volgograd-sivustolle.

Fomitshevan lausunnon jälkeen Venäjän sosiaalisessa mediassa seinämaalaus sai välittömästi useita lisänimiä kuten ”ystävällinen penis” ja ”lentävä penis”.

– Hienoa, kaverit, en enää pelkää lentää, kiitos ystävällisen peniksen, kirjoitti esimerkiksi Volodja-nimimerkki sosiaalisessa mediassa.

Volgogradin lentokentän uusi kansainvälinen terminaali avattiin viime keskiviikkona ja silloin kaupunkilaiset näkivät ”ystävällisen peniksen” ensimmäisen kerran. Todellisuudessa kyse oli seinämaalauksesta, jossa lukee tyylitellyillä venäjän kirjaimilla ”letet” eli ”lentää”. Kirjoituksen ympärillä kiemurteleva valkoinen nauha mutkitteli kuitenkin sopivasti juuri niin, että monelle se toi heti mieleen miehisen elimen.

Paikallinen Volga-Day-uutissivusto päätti jopa kysyä psykologilta, miksi jotkut näkevät maalauksessa peniksen ja jotkut eivät, sillä maalauksen tilanneille henkilöille koko kohu oli tullut yllätyksenä.

– Kyse on havaintokyvystä ja mielikuvituksesta. Olen sitä mieltä, että missä tahansa muodossa voi nähdä vaikka peniksen tai naisen rinnat ja vaikka mitä, mitä katsoja haluaa siinä nähdä, sanoi psykologi Aljona Belomyttseva.

Kun kohua oli kestänyt muutaman päivän ajan, maalaus peitettiin lopulta lauantaina kaikessa hiljaisuudessa osittain maalaamalla sen päälle seinän taustaväriä. Välittömästi maalausurakan jälkeen ”peniksen” yläkaari oli vielä nähtävissä pienenä heijastumana. Maalauksen alaosassa näkyvää koukeroa ei kuitenkaan ollut peitetty, vaikka joku saattaisi nähdä siinä vaikkapa naisen rintojen kaaren.

Kaikesta päätellen Volgogradin hallinto ei halunnut siis ottaa riskiä, että myös presidentti Vladimir Putin kuuluisi niihin, jotka näkevät maalauksessa peniksen. Kaiken lisäksi seinämaalaus olisi tarjonnut aivan liian houkuttelevan kuvakulman niille, jotka olisivat tahtoneet ikuistaa ”peniksen” vaikkapa Putinin pään päälle.

Venäjällä ja Ukrainassa miehen sukupuolielintä tarkoittavat h-alkuiset sanat ovat yleisiä kirosanoja, hieman samaan tapaan kuin meillä Suomessa käytetään useammin vastaavaan tarkoitukseen naisen sukupuolielimeen viittaavaa v-alkuista sanaa.

Erityisesti Krimin valtauksen ja Ukrainan sodan alkamisen jälkeen Putinista on kiertänyt netissä useita mollaavia meemikuvia, joissa häntä on nimitelty miehen sukupuolielimen nimellä. Seinämaalauksen peittäminen kertoo siis myös siitä, että Putinin esikunta ei uskonut presidentin huumorintajun kestävän uuden tällaisen meemikuvan syntymistä.

Kun Putin vieraili Volgogradissa maanantaina, TVTS-televisiokanava julkaisi lentokenttävierailusta videon, jossa Putin näkyy kävelemässä lentokenttähallissa ja kaukaa pilkottaa retusoitu seinämaalaus ilman kohuttua peniksen muotoa. Maalaukseen on jätetty kuitenkin paikalleen lentää-teksti sekä osa aiemmasta ”peniksen” alareunasta. Videolla maalaus näkyy Putinin takaa noin kohdassa 1.35.

Kremlin julkaisemista valokuvista käy ilmi lisäksi, että osa samalla seinämaalauksen tyylillä tehdyistä kuvioista ja sanoista on yhä paikallaan Volgogradin lentokentän muissa tiloissa. Niissä lukee venäjäksi muun muassa ”unelmoida”.

Yhdessä valokuvassa Putin on ikuistettu taputtamassa olalle miespuolista henkilöä, joka esitteli hänelle lentokentän skanneritekniikkaa. Miehen ja Putinin välissä seinällä näkyy koukeroita, joiden muodostamaa kuviota katsellessaan kukin voi yhä edelleen testata omaa mielikuvitustaan ja hahmottamiskykyään.